
Átviheto-e a szerin komplexképzo tulajdonsága peptidekre?

Kulcsszavak: elektrospray ionizáció; nemkovalens komplexek; peptidszintézis; királis diszkrimináció; tömegspektrometria
Célul tűztem ki szeril-szerin dipeptidek szintézisét és komplexképző sajátságainak felderítését elektrospray ionizációs tömegspektrometria alkalmazásával.
A kísérleteim során nagy tisztaságú H-L-Ser-L-Ser-OH és H-L-Ser-D-Ser-OH dipeptidet állítottam elő folyadékfázisú peptidszintézis alkalmazásával. A kipróbált három féle szintézisút (aktívészteres, in situ aktívészteres, valamint vegyesnahidrides) közül a vegyesanhidrides kapcsolási technika szolgáltatta a legjobb minőségű terméket.
Az előállított vegyületek analitikai jellemzésére a vékonyrétegkromatográfiát off-line megoldással elektrospray ionizációs tömegspektrometriával kombináltam. Az általam használt kísérleti megoldás gyors és hatékony technikának bizonyult.
Az általam használt tömegspektrométerre optimalizáltam a szerin nemkovalens komplexeinek detektálását. Az L-szerin komplexképzésének tanulmányozásával nyert tapasztalataimat és mérési paramétereket használtam az általam előállított két dipeptid komplexképzésének vizsgálatára.
Munkám során részletesen tanulmányoztam az L-Ser-L-Ser és az L-Ser-D-Ser dipeptidek komplexképzési hajlamát elektrospray ionizációs tömegspektrometria alkalmazásával. Az eredményeim azt mutatták, hogy a két dipeptid jellegzetes nemkovalens komplexeket ad a tömegspektrumban. Nem volt azonban megfigyelhető az oktamerhez hasonló mágikus klaszterion. A szerin, valamint a szeril-szerin dipeptidek komplexképzési hajlamát a mágikus szám, valamint átlagos klaszterméret kiszámításával számszerűen jellemeztem.
Az L-Ser-L-Ser dipeptid alkalmazásával helyettesítési próbákat végeztem a szerin oktamer szerkezetű komplexében. Bár számos aminosavra és kismolekulára leírták, hogy helyettesíteni képesek egyes aminosavakat a szerin oktamerben, kísérleteim azt mutatták, hogy a mérési körülmények között nem történik meg az aminosavak dipeptidekre cserélődése.



